DA Den Europæiske Unions Tidende C 275/15

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 275/06

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I OVERENSSTEMMELSE MED ARTIKEL 9

»MELON DU HAUT-POITOU«

EF-Nr.: FR-PGI-0105-0029-13.10.2011

BGB ( X ) BOB ( )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse — ☒ Geografisk område —  Bevis for oprindelse — ☒ Produktionsmetode —  Tilknytning — ☒ Mærkning — ☒ Krav i nationale bestemmelser —  Andet (angives nærmere)

2. Type ændring(er)

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af varespecifikationen, der ikke medfører ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

Sammenslutningen har efter 13 år med den beskyttede geografiske betegnelse (forordning (EF) nr. 2784/98 af 22. december 1998) ønsket at foretage en ajourføring og en tilpasning af varespecifikationen til de nationale tekster og at styrke BGB’ens tilknytning til området, navnlig via en omformulering af visse hovedpunkter, især vedrørende det geografiske område, registrering og kontrol af sorter, betingelserne for manuel plantning og høst og betingelserne for godkendelse af produktet.

3.1. Varebeskrivelse

Maksimumsvægten for »Melon du Haut-Poitou« øges fra 1 200 g til 1 350 g på baggrund af udviklingen i den størrelsesskala, der er fastsat af brancheorganisationen for frugt og grønsager i Frankrig. En lidt større størrelse har ingen særlig betydning for de egenskaber for »Melon du Haut-Poitou«, der allerede er gældende for den tidligere størrelsesskala op til 1 200 g.

Skrællens farve præciseres ligeledes, så den høstede melons modenhed beskrives bedre.

Den tidligere tolerance af en vis procentdel glasagtigt frugtkød ophæves, idet meloner med blot den mindste form for glasagtigt frugtkød ikke længere kan være omfattet af BGB.

Der tilføjes et nyt punkt med en organoleptisk beskrivelse af det produkt, der er omfattet af BGB, som et resultat af regelmæssige prøvesmagninger, som sammenslutningen har foretaget i mere end 10 år.

Emballeringsmetoderne præciseres: Melonerne sælges hele og emballeret i enkeltlagsbakker med fordybninger eller i individuel emballage for at bevare kvaliteten.

Der tilføjes ligeledes en bestemmelse om melonpartiernes homogenitet: »De emballerede meloner er homogene med hensyn til kvalitet, form og udseende, idet melonerne skal befinde sig på stort set samme udviklingstrin og have den samme modenhedsgrad og farve.«

3.2. Geografisk område

Den oprindelige beskrivelse af området efter kantoner opgives til fordel for en mere detaljeret og entydig liste over de berørte kommuner. De produktionsetaper, der skal foregå i området, fremhæves ligeledes.

Ansøgningen indebærer en begrænset udvidelse hovedsageligt mod nord og nordøst af det nuværende område for BGB, henholdsvis i departementet Maine-et-Loire (kommunerne Dénezé-sous-Doué, Louresse-Rochemenier, Les Verchers-sur-Layon) og departementet Indre-et-Loire (kommunerne Assay, Braslou, Chaveignes, Courcoué, La Tour-Saint-Gélin, Léméré, Luzé, Marigny-Marmande, Razines, Verneuil-le-Château, Antogny-le-Tillac, Marcilly-sur-Vienne, Pussigny, Anché, Brizay, Chezelles, Rilly-sur-Vienne, Sazilly, Tavant, Theneuil).

Ansøgningen omfatter ligeledes en indskrænkning mod øst og syd af det nuværende område for BGB, navnlig departementet Vienne (Port-de-Piles, Buxeuil, Saint-Remy-sur-Creuse, Leugny, Oyré, Saint-Sauveur, Senillé, Saint-Cyr, Dissay, Saint-Georges-les-Baillargeaux, Montamisé, Buxerolles, Biard, Poitiers og Mignaloux-Beauvoir) og nogle materielle berigtigelser i forhold til det område, der blev registreret i 1995 (forglemmelse/tilføjelse af kommunerne Assay og Beaumont i forlængelse af området).

Der er foretaget en forudgående undersøgelse af denne ansøgning for at sikre, at den tilknytning til oprindelsesstedet, der er fastlagt for denne BGB, er respekteret. Alle de tilføjede kommuner grænser op til eller ligger i forlængelse af det nuværende område. De har alle den kalkholdige lerjord, der kræves i varespecifikationen.

Omformuleringen af tilknytningen til oprindelsesstedet har gjort det muligt bedre at præcisere de naturlige grænser mod øst for det geografiske område for »Melon du Haut-Poitou«, idet beskrivelsen af dalene langs Thouet, Vienne og Clain erstattes af den mere præcise angivelse af vandløbene: Loire for så vidt angår den del, der ligger i Anjou, og Vienne for så vidt angår den del, der ligger i Touraine, i stedet for en generel henvisning til ovennævnte dale. Stadig mod øst og syd i det nuværende område anses visse områder desuden for at afvige meget fra de traditionelle områder for dyrkning af »Melon du Haut-Poitou«: Der er for størstedelens vedkommende spredte bakker med en højde på omkring 100-130 meter med meget åbne sletter med lavtliggende græsmarker eller oftest træer domineret af popler. Der er indgivet en ansøgning om indskrænkning af området for at udelukke disse områder. Det skal bemærkes, at en del af kommunerne i disse områder ikke har haft nogen melonproduktion siden anerkendelsen af BGB.

3.3. Produktionsmetode

— udvælgelse af sorter:

Proceduren og kriterierne for udvælgelse af nye melonsorter med BGB »Melon du Haut-Poitou« præciseres:

— der er tale om såvel tekniske kriterier (navnlig produktionspotentialet, om der er tale om en tidlig sort, produktionscyklussens varighed, nem plukning, modstandsdygtighed/tolerance over for sygdomme) som kriterier vedrørende produktets iboende kvalitet (navnlig sukkerindhold (IR), fasthed, kontrol med glasagtigt frugtkød, frugtkødets farve)

— proceduren for udvælgelse af sorter foregår i to etaper: 1/kontrol af de tekniske kriterier i to forsøgsproduktionsår på kalk- og lerholdig jordbund i det geografiske område, idet resultaterne af disse forsøg vurderes af sammenslutningen; 2/regelmæssig opfølgning af produktet med prøvesmagninger i løbet af produktionsåret, som foretages af en gruppe prøvesmagere bestående af især forbrugere, personer, der har udøvet en aktivitet inden for landbruget, og restauratører, men ingen personer, der er arbejder med det pågældende BGB-produkt. På grundlag af den endelige udtalelse fra denne gruppe ved produktionsårets afslutning, træffer sammenslutningen beslutning om indførelse af en ny sort på listen over sorter omfattet af BGB.

Denne procedure gælder fremover også kontrol og eventuel udelukkelse af godkendte sorter:

— ovennævnte prøvesmagningsgruppe kan således ved produktionsårets udløb og på grundlag af de gennemførte prøvesmagninger afgive en negativ bedømmelse af aktuelle sorter omfattet af BGB, som ikke længere lever op til de ønskede egenskaber for »Melon du Haut-Poitou«

— på grundlag af denne bedømmelse træffer sammenslutningen så beslutning om at udelukke den pågældende sort fra listen over sorter omfattet af BGB.

— såning — jordbearbejdning:

Konsolideringen af denne del gør det muligt at præcisere de forskellige såmetoder og perioder for udplantning af meloner: enten direkte såning eller midlertidig såning i væksthuse med udplantning (i jordpotter, minijordpotter eller granulat). Desuden er minimums- eller maksimumsperioden for dyrkning i væksthuse blevet tilpasset lidt (5 dage mindre i begge tilfælde) til den praksis, der er blevet konstateret i flere år.

— udplantning:

Det understreges og præciseres, at der er tale om manuel udplantning.

Fristerne for fjernelse af presenninger eller beskyttelsestunneller over de unge planter tilpasses de klimatiske forhold, der er observeret i de senere år (hensyntagen til år med dårlige klimatiske forhold: sen frost, der tidligere var næsten ikke forekommende, er blevet en mulighed, nogle gange en længere kuldeperiode om foråret osv.). Sidste frist for anbringelse af tunneller eller presenninger (15. og 20. maj) er blevet ophævet af samme årsager.

— høstbetingelser og udvælgelse af frugter:

Med hensyn til de særlige høstbetingelser er datoen for start på høsten af meloner omfattet af BGB blevet fremskudt til den 1. juli på grund af de klimatiske forhold, der ofte er blevet observeret i de senere år.

Det understreges og præciseres, at der er tale om en manuel høst, som foregår via flere på hinanden følgende høstrunder i marken, idet den første høstrunde ikke kan vedrøre produktion af meloner omfattet af BGB. Forbuddet vedrørende de to sidste høstrunder anses ikke for at være tilfredsstillende ud fra et kontrolsynspunkt, og det ophæves derfor til fordel for en specifik kontrol af disse sidste partier i forbindelse med godkendelsen (jf. nedenstående punkt).

De daglige bestemmelser om en maksimal temperatur og en skæringstime ophæves, for de anses ikke for at være tilfredsstillende ud fra et kontrolsynspunkt. Da de udvalgte sorter »melon charentais« af kantaluptypen er blevet fornyet, er de i dag af typen »skrifttegnsmønster« eller »broderimønster« med en tyk skal, der er mere resistent over for varme, kulde og stød, hvilket ikke længere nødvendiggør sådanne daglige kontrolforanstaltninger.

Retningslinjerne for høst præciseres med hensyn til høstkassernes eller palleboksenes maksimale dimensioner og forbud mod brug af påhængskøretøjer i stedet for kasser og pallebokse. Disse retningslinjer har til formål at begrænse sammenpresningen af frugterne og bevare deres kvalitet.

Punktet om udvælgelse af frugterne på planten ved høst er blevet omskrevet for at præcisere de kriterier, som producenterne overholder og følger med henblik på at bestemme melonernes optimale modenhedsgrad ved plukning. Høsten på en mark begynder således, når producenten afhængigt af den pågældende sort (tidlig, halvtidlig, sæsonbestemt) konstaterer, at mindst et af modenhedskriterierne defineret i varespecifikationen (begyndende gulfarvning af skallen, gulfarvning af bladene eller løsning fra stænglen) er til stede.

Det gennemsnitlige maksimale udbytte pr. bedrift fastsat i varespecifikationen præciseres, så det kun omfatter de marker, der er omfattet af BGB, og som rent faktisk er tilplantet med sorter omfattet af BGB. Det tilpasses ligeledes (øget fra 10 t/ha til 12 t/ha) for at tage højde for såvel det udbytte, der er konstateret i de senere år, navnlig i de bedste produktionsår, som de fremskridt, der er gjort med de nye melonsorter.

— Modtagelse/sortering/størrelsessortering/pakning af frugterne i bakker og godkendelse af frugterne:

Med hensyn til modtagelsen af frugterne, så vaskes melonerne ikke længere systematisk. Vask er kun nødvendig, når frugterne er beskidte, uanset om de er omfattet af BGB eller ej. Denne uspecifikke bestemmelse slettes således fra varespecifikationen.

Betingelserne for sortering og størrelsessortering præciseres, idet de udtrykkeligt knyttes sammen med de fysiske egenskaber, der gør sig gældende for »Melon du Haut-Poitou« (del 4 Varebeskrivelse).

Betingelserne for godkendelse af frugterne præciseres ligeledes, idet de udtrykkeligt knyttes sammen med de øvrige egenskaber, der gør sig gældende for »Melon du Haut-Poitou« i del 4 Varebeskrivelse: sort, fysiske egenskaber (ingen form for glasagtigt frugtkød), kemiske egenskaber (sukkerindhold), ensartet emballering.

Endelig tilføjes der et specifikt punkt vedrørende afslutningen af høsten af »Melon du Haut-Poitou« i stedet for den fjernede regel om forbud mod de to sidste høstrunder (jf. foregående punkt). Når høsten er fremskreden, bestemmer producenterne og producenter/afsendere, hvornår høsten på en mark omfattet af BGB skal ophøre, når de rent faktisk i forbindelse med godkendelsen af partierne konstaterer et af følgende kriterier: fremkomst af forskelligartede frugter med hensyn til form, farve og/eller indvendig kvalitet, eller tilstedeværelse af frugter, der er mindre repræsentative for den pågældende sort.

— Emballering, opbevaring af melonerne:

Emballeringen af »Melon du Haut-Poitou«, dvs. en passende forberedelse af varen i overensstemmelse med de særlige regler for sortering, størrelsessortering og godkendelse, de begrænsede former for emballage præciseret nedenfor og forpligtelsen til at påsætte et klistermærke på hver enkelt melon, foregå umiddelbart efter høsten direkte af producent/afsender eller af afsender på anmodning fra producenter, der ikke er afsendere. Den skal finde sted i det geografiske område for at bevare frugtens kvalitative egenskaber som f.eks. en optimal modenhed og produkternes udseende, integritet, homogenitet og friskhed og for således at undgå anden håndtering eller risici for ødelæggelse under transporten, idet den nødvendige sporbarhed på de forskellige salgssteder for melonerne desuden sikres.

I dette afsnit præciseres ligeledes emballeringsmetoderne, som er defineret i varebeskrivelsen: Melonerne emballeres efter størrelseskategori i enkeltlagsbakker eller i individuel emballage. Det maksimale antal meloner pr. bakke tilpasses (15 i stedet for 16), idet størrelse 16 ikke længere findes.

Den maksimale varighed mellem høst og emballering (på 6 timer) ophæves til fordel for en nedsættelse af den samlede varighed, der skal overholdes mellem tidspunktet for høst og tidspunktet for afsendelse (nu 48 timer i stedet for timer tidligere).

3.4. Mærkning

Dette kapitel præciseres med hensyn til de supplerende angivelser, der skal fremgå af produkter omfattet af BGB (individuelt klistermærke på hver enkelt melon og anbringelse af sammenslutningens logo).

3.5. Krav i nationale bestemmelser

I lyset af udviklingen i den nationale lovgivning og de nationale forskrifter er afsnittet »Krav i nationale bestemmelser« præsenteret i form af en tabel med de vigtigste punkter, der skal kontrolleres, deres referenceværdier og evalueringsmetoden.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»MELON DU HAUT-POITOU«

EF-Nr.: FR-PGI-0105-0029-13.10.2011

BGB ( X ) BOB ( )

1. Betegnelse

»Melon du Haut-Poitou«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Klasse 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Melon du Haut-Poitou« er en melon af typen gul Charentais. Frugten har en kugleform med meget markerede streger og en skal, der generelt er dækket af et skrifttegnslignende mønster, som er mere eller mindre udpræget afhængigt af sort. Den har følgende kendetegn:

— Udseende: hel, ren, uden udvendig fugt eller spor af behandlingsmiddel, sund, dvs. fri for insektangreb eller sygdomme og uden alvorlige fejl, der skader spiselighed eller udseende: deformitet, stød, farvepletter

— Vægt: Mellem minimum 550 g og maksimum 1 350 g

— Skallens farve: fra grøn med begyndende gulfarvning til helt gul

— Frugtkødet må ikke være glasagtigt

— Sukkerindhold målt ved brydningsindeks på 12° Brix eller derover.

»Melon du Haut-Poitou« er kendetegnet ved en sød smag kombineret med en intens aroma. Den har en fast konsistens i munden og er samtidig meget saftig og smelter på tungen. Den er ret kraftig orangefarvet.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det geografiske område.

3.6. Særlige regler vedrørende udskæring, rivning eller emballering osv.

Emballeringen af »Melon du Haut-Poitou«, dvs. en passende forberedelse af varen i overensstemmelse med de særlige regler for sortering, størrelsessortering og godkendelse, de begrænsede former for emballage præciseret nedenfor og forpligtelsen til at påsætte et klistermærke på hver enkelt melon, foregår umiddelbart efter høsten direkte af producent/afsender eller af afsender på anmodning fra producenter, der ikke er afsendere. Den skal finde sted i det geografiske område for at bevare frugtens kvalitative egenskaber som f.eks. en optimal modenhed og produkternes udseende, integritet, homogenitet og friskhed og for at således at undgå anden håndtering eller risici for ødelæggelse under transporten, idet den nødvendige sporbarhed på de forskellige salgssteder for melonerne desuden sikres.

Melonerne emballeres endvidere efter størrelseskategori i enkeltlagsbakker eller i individuel emballage. Der må højst være 15 meloner pr. bakke.

Der må højst gå 48 timer mellem høst og afsendelse.

3.7. Specifikke mærkningsregler

Mærkningen af produktet med BGB »Melon du Haut-Poitou« skal være forsynet med følgende angivelser:

— produktnavn: »Melon du Haut-Poitou«

— angivelsen »beskyttet geografisk betegnelse« og EU's BGB-logo

— et individuelt klistermærke med logoet »Melon du Haut-Poitou« på hver enkelt frugt.

4. Præcis afgrænsning af det geografiske område

Det geografiske område for »Melon du Haut-Poitou« er beliggende mellem de naturlige grænser, der mod nord er støder op til Parisområdet med forbjergene til det armorikanske bjergmassiv, mod syd floden Auxances og mod vest og øst vandløbene Thouet og Vienne.

Inden for disse naturlige grænser dækker det geografiske område følgende kantoner i hvert enkelt af de berørte departementer:

— Maine-et-Loire (49): Saumur sud, Montreuil- Bellay, Doué-la-Fontaine,

— Indre-et-Loire (37): Sainte-Maure-de-Touraine, Richelieu, L’Ile-Bouchard, Chinon,

— Deux-Sèvres (79): Airvault, Argenton-les-Vallées, Thouars 1. kanton, Thouars 2. kanton, St-Varent

— Vienne (86): Châtellerault-nord, Châtellerault-sud, Châtellerault-Ouest, Dangé-Saint-Romain, Saint-Gervais-les-trois-clochers, Lencloître, Mirebeau, Trois-Moutiers, Poitiers 1. kanton, Poitiers 7. kanton, Vouneuil-sur-Vienne, Loudun, Neuville-de-Poitou, Saint-Georges-lès-Baillargeaux, Moncontour, Monts-sur-Guesnes, Vouillé.

Kommunerne i disse kantoner, som udgør det geografiske område for »Melon du Haut-Poitou«, er anført præcist i varespecifikationen.

5. Tilknytning til det geografiske område

5.1. Det geografiske områdes egenart

Det geografiske område for »Melon du Haut-Poitou« dækker kommuner i departementerne Vienne, den nordøstlige del af Deux-Sèvres, den sydlige del af såvel Maine-et-Loire som Indre-et-Loire.

Produktionen af meloner i disse områder foregår udelukkende på kalk- og lerholdig jordbund. Denne velluftede jordbund er homogen og sund, den er fri for næringsstoffer og har gode vandreserver, som akkumuleres om vinteren. Den er perfekt egnet til dyrkning af melon.

»Haut Poitou« er generelt kendt for et varmt og tørt klima, en egenskab, der underbygges af jordbundens egenskaber, der ofte er udtørrende. Den årlige gennemsnitstemperatur er ret høj (varm sommer, mild vinter) og er forholdsvis regelmæssig i årets løb. Selv om regnmængderne er uregelmæssige, kompenserer jordbundes evne til at lagre regnvand for denne uregelmæssighed.

Det geografiske område for »Melon du Haut-Poitou« er en region, hvor der traditionelt er blevet produceret meloner.

Den omfattende udvikling af produktionen har gjort det muligt at udvikle dyrkningsteknikkerne og navnlig følge den kvantitative og kvalitative udvikling af de producerede melonsorter via markforsøg og regelmæssige prøvesmagninger af produkterne i hvert enkelt produktionsår. Alle de tekniske data og sensoriske elementer har således muliggjort udviklingen af de sorter af høj kvalitet, som i dag er kendt i »Haut-Poitou«.

5.2. Produktets egenart

»Melon du Haut-Poitou« er en melon af typen gul Charentais. Den har en kugleform med velmarkerede streger og en skal, som ved modning bliver gul og generelt er dækket af et skrifttegnslignende mønster, der er mere eller mindre udpræget afhængigt af sort. Vægten ligger mellem minimum 550 g og maksimum 1 350 g, og sukkerindholdet er på 12° Brix eller derover. Frugtkødet må ikke være glasagtigt.

»Melon du Haut-Poitou« beskrives som en meget sød melon med en meget intens aroma. Den har en fast konsistens i munden og er samtidig meget saftig og smelter på tungen. Kødet er ret kraftig orangefarvet.

»Melon du Haut-Poitou« har et ry, der går langt tilbage, hvilket en artikel i »La vie Loudunaise« vidner om: Lige siden 1896 har doyenen på det traditionelle marked i Pitié reserveret gratis pladser ved basilikaens fod til gartnerne fra Guesnes: »Pilgrimmene spiste meloner på græsset, og som de dog elskede dem!«.

Den franske befolkning har endnu i dag et tæt forhold til kantalupmelon af charentais-typen fra »Haut-Poitou«. Produkternes høje kvalitet gør, at »Melon du Haut-Poitou« henvender sig til de præstigefyldte markeder som f.eks. luksusfødevareforretninger, eksempelvis Fauchon og Hédiard, berømte restauratører som Robuchon eller andre berømte hoteller i Paris som f.eks. Ritz eller Georges V.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Melon du Haut-Poitou« har i »Haut-Poitou« fundet en meget gunstig region, der er velegnet til dens sene modning og dens krav til næring.

Den kalk- og lerholdige jordbunds afbalancerede struktur og gennemluftning muliggør en omsætning af organisk materiale til de næringsstoffer, der er nødvendige for en god næring til planten og for at opfylde melonens behov for mineraler.

Den kalkholdende jord, som er letoptagelig for planten, styrker cellevævet, når den optages, og afstiver det, så melonen bliver fast og holder formen, skallen bliver modstandsdygtig over for stød, og frugtkødet ikke bliver glasagtigt.

Den gradvise opvarmning af jorden på grund af det høje lerindhold samt de store vandreserver, der akkumuleres i løbet af vinteren, giver »Melon du Haut-Poitou« alle de rette betingelser for en regelmæssig plantevækst uden stress som følge af vandmangel og en sen høst af melonerne ved den optimale modenhedsgrad.

Takket være det enestående mikroklima (ret høj og regelmæssig gennemsnitstemperatur hele året) og den kalk- og lerholdige jordbund, kan det hurtigt konstateres, at der opnås meloner af høj kvalitet, som er meget søde og har en intens aroma og anerkendte smagsmæssige kvaliteter, da de er faste i kødet og meget saftige og smelter på tungen.

Denne særlige kvalitet er blevet fastslået i forbindelse med den organoleptiske kontrol af melonerne siden 1995, som sammen med søgningen efter nye sorter har gjort det muligt at udvælge sorter, der lever op til de egenskaber, der er særegne for produktet, og således kontrollere tilknytningen til typen »Melon du Haut-Poitou«.

Jordbundens særlige karakter, klimaets indflydelse og producenternes konstante indsats har givet »Melon du Haut-Poitou« et vist omdømme hos forbrugerne og de forskellige fagfolk med tilknytning til branchen (restauratører, luksusfødevareforretninger, men også massedistributionsvirksomheder), hvilket også betyder, at denne produktion har en stor økonomisk betydning på lokalt plan.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (4))

https://www.inao.gouv.fr/fichier/CDCIGPMelonDuHautPoitouV2.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.